ཕྱི་ཚེས་༡༣ཉིན་ཞོགས་ཀའི་ཕྱག་ཚོད་༠༧པ་ནས་བླ་གྲྭ་དགེ་བཤེས་རྣམས་ཀྱིས་གཙོས་ཕྱོགས་མཐའ་ཁག་ནས་ཕེབས་པའི་སེར་སྐྱ་དད་འབངས་རྣམས་ཚོགས་གུར་ཆེན་མོའི་ནང་ལྷན་དུ་འཛོམས་ཏེ།སྒྲུབ་པ་ཆེན་མོ་དངོས་སུ་དབུ་ཚུགས་པའི་ཐོག་མར་ཕྱི་མཚམས་བཅད་ཅིང་མཚམས་ཐོ་བསྡམས།ཞོགས་ཟས་གྲུབ་རྗེས་ཕྱག་ཚོད་༠༩དང་༤༥ཐོག་༧སྐྱབས་རྗེ་ཡོངས་འཛིན་སྨྲ་བའི་དབང་པོ་མཆོག་ལྷ་སྤོས་དུང་རྒྱས་ཕེབས་སྣེ་དྲངས་ཏེ།བླ་བྲང་ནས་ཚོགས་གུར་ཆེན་མོའི་ནང་གདན་དྲངས་ཤིང་གཅན་ལྔ་རིན་ཆེན་ཁྲི་ལ་བཞུགས་སུ་གསོལ་བ་དང་།༧སྐྱབས་རྗེ་མཁན་ཆེན་ལུང་རྟོགས་བསྟན་པ་གཡུང་དྲུང་རིན་པོ་ཆེ་མཆོག་དང་།གཤེན་བསྟན་དར་རྒྱས་གླིང་གི་མཁན་རིན་པོ་ཆེ་དགེ་བཤེས་དགེ་ལེགས་སྦྱིན་པ་གཙོས་འདུས་མང་སེར་སྐྱ་ཡོངས་ནས་མནྡལ་འདེགས་འབུལ་ཞུས་ཞིང་གསོལ་འདེབས་དབྱངས་སུ་གྱེར།འདུས་མང་རྣམས་གདན་ལ་འཁོད་རྗེས་སྒྲིབ་སྦྱོ་མུན་སེལ་སྒྲོན་མའི་ཆོ་གའི་གོ་རིམ་ལྟར་གཞུང་བསྲངས་ཤིང་༧སྐྱབས་རྗེ་ཡོངས་འཛིན་སྨྲ་བའི་དབང་པོ་མཆོག་གིས་བླ་གླུད་གཤེད་ཕྲལ་དང་ཚེ་འདས་འགུགས་བསྟིམ་གནང་རྗེས་སླར་བླ་བྲང་དུ་ཕེབས་འདྲེན་ཞུས།